SCC เข้าซื้อบริษัทแพคเกจจิ้งชั้นนำในมาเลเซีย เพิ่มศักยภาพการเติบโตในอาเซียน
SCC เข้าซื้อหุ้น 68% บริษัทผลิตบรรจุภัณฑ์อาหารชั้นนำในมาเลเซีย คิดเป็นมูลค่า 836 ลบ. หวังขึ้นแท่นบริษัทแพคเกจจิ้งครบวงจรในอาเซียน
22 ม.ค. 2561

บริษัท ปูนซิเมนต์ไทย จำกัด (มหาชน) หรือ SCC ระบุว่า SCGP Solutions (Singapore) Pte. Ltd. (SCGP Solutions (Singapore)) ประเทศสิงคโปร์ ได้เข้าซื้อหุ้นร้อยละ 68.3 ในบริษัท Interpress Printers Sendirian Berhad (IPSB) จากผู้ถือหุ้นรายเดิมซึ่งจะยังคงถือหุ้นส่วนที่เหลือต่อไป รายการดังกล่าวมีมูลค่ากิจการ 104.5 ล้านริงกิต (ประมาณ 836 ล้านบาท)
โดย SCGP Solutions (Singapore) เป็นบริษัทย่อยที่ถือหุ้นทั้งหมดโดยบมจ.เอสซีจี แพคเกจจิ้ง ซึ่งเป็นบริษัทย่อยที่ SCC ถือหุ้นประมาณร้อยละ 99
ขณะที่ IPSB เป็นบริษัทผลิตบรรจุภัณฑ์กระดาษสำหรับอาหารชั้นนำที่ได้รับการยอมรับจากธุรกิจร้านอาหาร บริการด่วนชั้นนำทั่วโลก ตั้งอยู่ที่รัฐเซลังงอร์ ประเทศมาเลเซีย มีสินค้าหลักเป็นกล่องพับได้ ถาดขึ้นรูป กล่องแคลมเชลล์ กระดาษห่อ และถุงกระดาษ โดยมีเครือข่ายร้านอาหารบริการด่วนทั่วโลกเป็นลูกค้าหลัก ในปี 2560 IPSB มียอดขายประมาณ 585 ล้านบาท ซึ่งมาจากการส่งออกเป็นหลัก
โดยการเข้าซื้อหุ้นในกิจการดังกล่าวแสดงให้เห็นถึงความมุ่งมั่นของเอสซีจี แพคเกจจิ้งในการเป็นผู้จำหน่ายบรรจุภัณฑ์แบบครบวงจรในภูมิภาคอาเซียนและจะช่วยเพิ่มศักยภาพในการตอบสนองความต้องการบริโภคอาหารบริการด่วนในภูมิภาคที่กำลังเติบโตอย่างรวดเร็วตามไลฟ์สไตล์และความพึงพอใจของผู้บริโภค
 